רון יוסף

רון יוסף (נולד ב־30 בספטמבר 1974) הוא פעיל ישראלי לזכויות להט"ב אשר כונה באמצעי התקשורת הרב האורתודוקסי ההומוסקסואל הראשון שיצא מהארון. יוסף עמד בראש הו"ד, ארגון הומואים דתיים שהקים, והיה פובליציסט המרבה לפרסם מאמרי דעה בתקשורת הכללית והדתית העוסקים בקבלה של הומוסקסואלים דתיים ובהתנגדות להומופוביה. בפברואר 2016 פורסם שהוא נעצר בחשד להונאה ומאז, נעלם מהזירה הציבורית.

 ביוגרפיה 
נולד ומתגורר בנתניה. לדבריו גילה את נטייתו המינית בגיל תיכון וסיפר עליה למשפחתו בגיל 21. נולד למשפחה מסורתית, אך במהלך שירותו הצבאי, בעודו חייל בחיל הרפואה ובחיל השלישות החל תהליך של חזרה בתשובה. עם שחרורו מהצבא למד לדבריו בישיבה ובמכללה התורנית חוש"ן.

לפרנסתו עסק במזכירות משפטית ובהנהלת חשבונות. לדבריו, משנת 1996 עוסק גם בפעילות ציבורית התנדבותית והחל מ-2003 כיהן כרב של בית כנסת של קהילת יוצאי תימן בנתניה, בין השנים 2004 ל-2005 שימש כמנהל משרד ב"אגודה לטיפוח חברה ותרבות" של יוצאי תימן וכעורך עלון 'עובד-יה' אותו מוציאה לאור אגודה זו, ובהמשך הוסמך לרב, לטוען רבני ולסופר סת"ם. הוצג כרב באמצעי התקשורת, אך יש מי שמפקפקים בכך.

לדבריו, באותה תקופה השתתף במפגשים חברתיים של קבוצת הומואים מבית דתי שאחת לחודש בתל אביב כינס חוזר בתשובה שהתכנה בשם הבדוי "אסף זהבי", ובשנת 2008 הקים ארגון הומואים דתיים בשם הו"ד. באפריל 2009, בעת פרסום תחקיר בטלוויזיה בתוכניתה של אילנה דיין "עובדה", יצא מהארון, החלטה שאליה הגיע לדבריו אחרי תהליך ארוך ומייגע, ונגעה להתנהלותו כמנהל ארגון מורכב ורצונו ולנהל שיח אחראי, רציני ומעמיק. מאוחר יותר אמר על היציאה מהארון: "אני מקווה כי הנראות שלי כרב הומוסקסואל מחוץ לארון, עבור הציבור הדתי, שוות ערך למצעד" "זאת כיוון שלהומו הדתי ניתנו פנים סוף כל סוף".

בעקבות היציאה מהארון ב-2009 הוא העיד כי "אף אחד לא קיבל את זה בשמחה; שמו לי איומים על הדלת, התקשרו בשעות-לא שעות, זרקו ביצים על הדלת ועשו כל מיני דברים לא נחמדים. אני מניח שחשבו שזה ירתיע". על יחס הקהילה שלו העיד כי "זה לא היה פשוט אלא תהליך מאוד ארוך", וכי בקרב הדור הצעיר הוא קיבל הרבה חיזוקים ותמיכה, בעוד בקרב הדור המבוגר זה היה קשה. עוד ציין שיציאתו מהארון שימשה לשבור את הסטיגמה של קהילתו בנוגע להומוסקסואל החי בתל אביב, מבלה במסיבות ומנהל אורח חיים מתירני מבחינה מינית, כיוון שהתחוור להם שרב הקהילה שלהם נראה הפוך לגמרי מהסטיגמה, מה שהביא אותם להתחיל ללמוד את הנושא לעומק.

לדבריו, עם השנים קיים מפגשים רבים עם רבנים אורתודוקסיים לאומיים וחרדיים, במטרה לקדם מודעות וקבלה של הומוסקסואלים, ובמסגרת פעילות זאת הביא לחתימה או להבעת הסכמה ותמיכה של 163 רבנים מהארץ ומחו"ל על מסמך העקרונות של הו"ד, אותו גיבש ביחד עם צוות הו"ד ובהתייעצות עם אנשי מקצוע מתחומי ההלכה, החינוך והפסיכולוגיה, כדי לסייע לצעירים בהתמודדות עם הקונפליקט הנובע מהיותם הומוסקסואלים ודתיים.

הו"ד נרשמה כעמותה במאי 2011, וטרם הגישה דוחות או קיבלה אישור ניהול תקין. בפברואר 2016 יוסף ובן זוגו דרור זכריה נעצרו בחשד להונאה, לאחר שעל פי החשדות גנב כ-350 אלף ש"ח מחברה בה עבד כמנהל חשבונות, וכשנדרש להחזיר את הכסף, פתח עם בן זוגו בקמפיין לגיוס כספים להצלתו, בטענה שחלה בסרטן. יוסף הורשע בדין, ופעל להשיב את הכספים שנגנבו ושנאספו במרמה. גזר הדין בו נדון למאסר בפועל ניתן ב-23 במאי 2022.

ביוני 2016 נבחר לרשימת "הלהט"בים המשפיעים בישראל" של מערכת "mako גאווה".

 ראו גם 
 הומואים דתיים
 סטיבן גרינברג

 קישורים חיצוניים 




 ריאיון עם הרב רון ברדיו

 אחרי מות קדושים, הרב רונן לוביץ מראיין את הרב רון יוסף

מכּתביו:


 עד שתגיע למקומו, באתר כיפה, 23.4.09


 הערות שוליים 

קטגוריה:להט"בים ישראלים
קטגוריה:להט"בים יהודים
קטגוריה:פעילים למען זכויות להט"ב בישראל
קטגוריה:רבנים להט"בים
קטגוריה:רבנים ישראלים
קטגוריה:רבנים תימנים ישראלים
קטגוריה:נתניה: רבנים
קטגוריה:טוענים רבניים
קטגוריה:חוזרים בתשובה
קטגוריה:ישראלים שנולדו ב-1974